#JongStemme: Waar daar ŉ rokie is, is daar ŉ vuurtjie: Beàtha, die NWU en omstredenheidDeur Frans de Klerk Die NWU se Potchefstroomkampus. (Foto: NWU Pukke/Facebook) Beàtha Groenewald, ŉ vyfdejaarstudent aan die Noordwes-Universiteit (NWU) en voormalige kampusstudenteraadslid (KSR-lid), was onlangs die middelpunt van omstredenheid by die NWU. Vir diegene wat nie op hoogte is met die chaotiese Februarie wat studente by die NWU aan die begin van 2023 beleef het nie, verduidelik ek opsommend: Dorpskoshuise word op Saterdag 11 Februarie van die NWU se eerstejaarverwelkomingsfunksie uitgesluit. Hierdie gebeurtenis was die eerste vonk van die bom wat later in die NWU se gesig sou ontplof. Die uitsluiting van dorpskoshuise is nie die norm vir hierdie eerstejaarsfunksie nie en gevolglik word hierdie besluit bevraagteken. Louis Jacobs, woordvoerder vir die NWU, noem dat daar bloot net nie genoeg plek in die amfiteater vir al die studente is nie, terwyl studente van dorpskoshuise en woordvoerders van AfriForum Jeug volhou dat die uitsluiting op ras gebaseer was. Op Woensdag 15 Februarie berig Maroela Media dat Beàtha uit haar posisie as sekretaresse van die KSR geskors is. Hierdie skorsing vind plaas kort nadat Beàtha haar ontevredenheid oor ŉ vergadering (waartydens die bogenoemde dorpskoshuise bespreek is) sowel as die KSR se primarias uitgespreek het. Volgens Beàtha is daar ŉ direkte verbintenis tussen haar skorsing en die dorpskoshuisevoorval. Volgens ŉ mediaverklaring van die NWU is Beàtha haar amp kwyt danksy vertroulike inligting wat aan ŉ derde party uitgelek is, alhoewel Beàtha volhou dat sy geen NWU-geheime verklap het nie. Kort na haar afdanking maak AfriForum Jeug dit bekend dat hulle Beàtha sal bystaan met enige regshulp sou sy dit nodig kry. Beàtha Groenewald (Foto: Facebook) AfriForum Jeug rig op Vrydag 17 Februarie ŉ prokureursbrief aan dr. Sibusiso Chalufu, die uitvoerende direkteur van studentelewe by die NWU, waarin hulle sê dat regstappe die enigste uitweg sou wees indien Beàtha nie in haar posisie teruggeplaas word nie. Die mosie van wantroue teen Beàtha word op Donderdag 23 Februarie teruggetrek as gevolg van ŉ prosedurefout wat deur die KSR gemaak is. Dit beteken dat Beàtha effektief in haar posisie heraangestel is. Presies vyf minute nadat Beàtha heraangestel is, is ŉ KSR-vergadering gereël vir daardie Saterdag om ŉ tweede mosie van wantroue teen haar in te stel. Op Vrydag 24 Februarie begin die omstredenheid uiteindelik bedaar, met Beàtha wat bedank as KSR-lid. Beàtha verduidelik dat sy nie kans sien vir die boeliegedrag op die KSR nie en dat sy nou as ŉ “gewone student” haar studies gaan voltooi. Sy vertel verder dat dit ŉ moeilike besluit was om te maak, aangesien sy al vir vyf jaar op die raad dien en telkens meer as haar plig gedoen het vir die studente wat haar in die eerste plek op die raad verkies het. Met Beàtha se bedanking blyk dit asof die omstredenheid rondom die KSR opgelos is en almal nou vreedsaam kan aan beweeg. Ek is egter nie tevrede wanneer só ŉ aktiewe verhaal byna stomp eindig nie. Onlangse gebeure op die NWU-kampus is hopeloos te verdag vir die publiek om bloot net daarvan te vergeet. Herroep net vinnig weer wat gebeur het: Frans de Klerk (Foto: Verskaf) Ek hoop dat elke leser ŉ wenkbrou lig wanneer hierdie gebeure so kort na mekaar gelys word. Die opmerklikste tendens tydens die bogenoemde gebeurtenisse is die NWU se absolute stilswye. Soos ŉ stout kind wat op heterdaad betrap is, kom dit voor asof die NWU verleë na die grond staar en nie ŉ idee het wat om te doen nie. Wanneer ons wel van hulle hoor, is dit in mediaverklarings met temas soos: “Ons het onsself ondersoek en geen fout gevind nie,” of “KSR-lid is geskors” en dan weer “KSR-lid is nie meer geskors nie, ons het ŉ fout gemaak”. Verwarring is die beste beskrywing vir die kommunikasie vanaf die NWU sowel as die KSR. Die vertroulike inligting wat Beàtha blykbaar uitgelek het, is nooit bekendgemaak nie. Sprake van rasse-uitsluiting is intern ondersoek en ontken. Standaardprosedures is verbreek om agendas te dryf. In ŉ poging om die rasse-omstredenheid te vermy, word ŉ KSR-lid onder verdagte omstandighede geskors. Dit alles terwyl daar byna niks aan die publiek gekommunikeer word nie. Dit laat natuurlik die universiteit sowel as die KSR uiters lafhartige lyk omdat hul nie kan verantwoordelikheid neem vir gebeure op hulle eie kampus nie. Hulle gebrek aan kommunikasie red hul miskien daarvan om enige verdere geheime of bewyse uit te lap, maar die publiek word nie so maklik geflous nie. Waar daar ŉ rokie is, is daar ŉ vuurtjie – en die NWU is aan die brand. #JongStemme is ŉ projek deur Maroela Media en Solidariteit Jeug wat die jeug se stem in die openbare domein wil beklemtoon. Besoek Solidariteit Jeug se webblad by www.jeug.co.za vir hulp en raad met jou loopbaan. As jy tussen 18 en 26 jaar oud is en ŉ meningstuk wil skryf, stuur ŉ e-pos na [email protected] en ons maak graag kontak met jou.